**Midlertidig lisens som helsepersonell**

Det er mulig å motta en midlertidig lisens som helsepersonell innen visse yrkesgrupper for 3. års studenter.

**Lisensene skal være midlertidige og løse akutte bemanningsproblemer knyttet til Covid-19.**  
Det er derfor forskriftsfestet at Helsedirektoratet kan trekke lisensene tilbake når det ikke lenger er behov for personellet i arbeidet med Covid-19.

Det er ikke krav til å ansette 3. års studenter på midlertidig lisens, men det blir nå altså en mulighet dersom det skulle være behov for det grunnet covid-19 situasjonen. **De må allikevel ikke settes til oppgaver de ikke er kvalifisert for.**

Forskrift 27. mars 2020 nr.470 om smitteverntiltak mv. ved koronautbruddet (Covid-19-forskriften) får følgende ny § 17 a; Lisens som helsefaglig student.

*Lisens etter helsepersonelloven § 49 kan etter søknad gis for å bidra til at studenter, elever og lærlinger som er under utdanning i en helse- og sosialfaglig utdanning skal kunne gi helsehjelp som helsepersonell utenfor helsefaglig opplæring i arbeidet mot Covid-19. Lisens kan utstedes til studenter, elever og lærlinger som er under utdanning i Norge eller et annet EØS-land i et av yrkene som nevnt i helsepersonelloven § 48 første ledd, er i siste opplæringsår av utdanningen og har påbegynt eller skal påbegynne praksisdelen av utdanningen.*

* Lisens kan bare gis til de som er skikket ut fra lisensens art og omfang.
* Lisensen kan begrenses i tid, til en bestemt stilling, til visse typer helsehjelp eller på annen måte.
* Helsedirektoratet kan trekke tilbake lisenser gitt etter dette kapitlet når det ikke lenger er behov for personellet i arbeidet mot Covid-19.
* Lisens etter denne bestemmelsen kan ikke gis til søkere som er under utdanning i medisin og farmasi. Lisens til disse gis etter forskrift om lisens til helsepersonell kapittel 1.

**Lisensen er gitt på følgende vilkår:**

1. Lisensen gir rett til å yte helsehjelp som student utenfor helsefaglig opplæring i arbeidet mot covid-19
2. Lisensen gir kun rett til å utføre yrkesaktivitet under faglig veiledning og tilsyn av  
   overordnet autorisert personell og innenfor kravene til forsvarlig yrkesutøvelse
3. Lisensen gir ikke adgang til å jobbe selvstendig
4. Benevnelsen student må fremgå av tittelen. Sykehuspartner er bedt om å opprette egne stillingskoder for de med midlertidig lisens.
5. Lisensen er tidsbegrenset

Sykepleierstudenter skal kunne behandle legemidler såfremt de har gjennomført aktuelle kurs ved utdanningsinstitusjonen og bestått medikamentregningstesten. Dette må nærmeste leder sjekke. Det er viktig at HF-enes lokale retningslinjer ifht legemiddelhåndtering følges.

**Registrering av studentlisens i helsepersonellregisteret**  
Studentene registreres automatisk med studentlisens når de er meldt inn via  
innmeldingsløsningen. Det vil ikke bli utstedt et lisensdokument til studentene, men helseforetakene kan søke opp den enkelte student her: <https://register.helsedirektoratet.no/hpr>